4.1 ลักษณะผลิตภัณฑ์และบริการ

4.1.1 ลักษณะผลิตภัณฑ์

บริษัทดำเนินการผลิต และ จำหน่ายแผ่นเหล็กชุบสังกะสี แบบลูกฟูก เคลือบสี และ ไม่เคลือบสี
ภายใต้เครื่องหมายการค้า “สามดาว” และ แบบแผ่นเรียบ ภายใต้เครื่องหมายการค้า “TIW”
โดยแบ่งประเภทผลิตภัณฑ์ได้ดังนี้

1.  แผ่นเหล็กชุบสังกะสีแบบลูกฟูก ทั้งประเภทลอนเล็กและลอนใหญ่ ทั้งประเภทเคลือบสี
    และไม่เคลือบสี สำหรับใช้ในการมุงหลังคา กั้นห้อง ทำรั้ว ยุ้งฉาง เป็นต้น

2.  แผ่นเหล็กชุบสังกะสีชนิดแผ่นเรียบ ใช้ในการทำป้ายโฆษณา ท่อปรับอากาศ ประตูห้องน้ำ
    ตู้เอกสาร หลังคารถปิกอัพ ถังน้ำ เป็นต้น

3. หลังคาเหล็ก “ตรีสตาร์” (TRISTAR) ซึ่งเป็นผลิตภัณฑ์หลังคาเหล็กเคลือบสี ลอนมาตรฐาน
ใช้งานได้หลากหลาย ทั้งงานหลังคาและฝาผนัง เหมาะสำหรับบ้านพักอาศัย
และอาคารโรงเรือนทุกประเภท

ผลิตภัณฑ์ของบริษัทกระจายสู่ภูมิภาคต่างๆ ผ่านทางผู้แทนจำหน่ายซึ่งเป็นลูกค้าชั้นต้นของบริษัท
โดยบริษัทรับชำระค่าผลิตภัณฑ์เป็นเงินสดเมื่อผู้แทนจำหน่ายมารับสินค้าไปจากโรงงาน
ต่อจากนั้นผู้แทนจำหน่ายเหล่านี้จึงนำสินค้ากลับสู่ภูมิลำเนา
และทำการกระจายผลิตภัณฑ์สู่ผู้บริโภคขั้นสุดท้ายในท้องถิ่นต่อไปโดยอิสระ

  4.1.2 ลักษณะของกิจกรรมการให้บริการ

ในปี พ.ศ. 2548 บริษัทเพิ่มลักษณะกิจกรรมในธุรกิจ 1 ประเภท คือ
การให้บริการรับเหมาติดตั้งหลังคาและผนัง ที่ทำจากผลิตภัณฑ์แผ่นเหล็กชุบสังกะสี แผ่นเคลือบ
Alu-zinc หรือวัสดุอื่นตามที่ลูกค้ากำหนด

ในการให้บริการรับเหมาติดตั้งหลังคาและผนัง บริษัทให้บริการแก่โครงการภายใต้สัญญารับเหมาช่วง
ซึ่งมีการกำหนดรายละเอียดของวัสดุและกำหนดวันเสร็จสิ้นของงานไว้ล่วงหน้า
ส่วนการรับชำระเงินค่าบริการนั้น
บริษัทจะได้รับชำระเงินค่าบริการตามสัดส่วนของงานที่ทำเสร็จของแต่ละโครงการ

  4.1.3 การได้รับใบอนุญาตให้ประกอบธุรกิจ สัมปทาน หรือ การส่งเสริมการลงทุน

บริษัทได้รับบัตรส่งเสริมการลงทุนเพื่อกิจการอุตสาหกรรม ประเภทอุตสาหกรรม
“ผลิตแผ่นเหล็กชุบสังกะสี” จากคณะกรรมการส่งเสริมการลงทุนเพื่อกิจการอุตสาหกรรม
ซึ่งออกให้แก่บริษัทเมื่อวันที่ 12 กันยายน 2504
แต่ในขณะนี้บัตรส่งเสริมการลงทุนดังกล่าวได้สิ้นสุดผลบังคับใช้แล้ว

4.2 การตลาดและภาวะการแข่งขัน

  4.2.1 การทำตลาดของผลิตภัณฑ์และบริการในปีที่ผ่านมา

  (1) การทำตลาดของผลิตภัณฑ์ในปีที่ผ่านมา

ตลาดของผลิตภัณฑ์สังกะสีได้หดตัวลงอย่างมากในระยะเวลา 5 ปีที่ผ่านมา โดยเฉพาะในปีที่ผ่านมา
ตลาดสังกะสีในภาคตะวันออกเฉียงเหนือซึ่งเป็นตลาดลูกค้าหลักของบริษัทได้ลดลงอย่างมาก
เนื่องจากมีผลิตภัณฑ์หลังคาเหล็ก หรือ เมทัลชีท
ได้เข้ามาแย่งส่วนแบ่งทางการตลาดไปมากกว่าร้อยละ 30 ดังนั้น
ทางบริษัทจึงได้พัฒนาสายการผลิตแบบ coil to coil ขึ้นมา
ทั้งในส่วนของผลิตภัณฑ์แผ่นเหล็กชุบสังกะสี และ ผลิตภัณฑ์แผ่นเหล็กชุบสังกะสีแบบเคลือบสี
เพื่อพัฒนาการของผลิตภัณฑ์ใหม่ตรา “ตรีสตาร์” ทั้งในส่วนของผลิตภัณฑ์แผ่นเหล็กชุบสังกะสีเคลือบสี
ชนิดแผ่นอัดลอนมาตรฐาน (Bolt Type Metal Sheet) และ ชนิดม้วน (PPGI. COIL) ทั้งนี้
เพื่อเป็นการชดเชยส่วนแบ่งทางการตลาดของสังกะสีที่หายไป

บริษัทได้จัดงานสัมมนาเพื่อเปิดตัวสินค้าใหม่ คือ
ผลิตภัณฑ์แผ่นเหล็กชุบสังกะสีเคลือบสีชนิดแผ่นอัดลอนมาตรฐาน “ตรีสตาร์” ไปเมื่อเดือนมกราคม
2555 โดยได้เชิญตัวแทนจำหน่ายหลักของบริษัทเข้าร่วมงานกว่า 30 ราย และ
ยังถือโอกาสแนะนำผลิตภัณฑ์ฯ ชนิดม้วนให้กับตัวแทนจำหน่ายด้วย ทั้งนี้
ทางบริษัทได้วางแผนการตลาดสำหรับสินค้าใหม่ไว้ 2 ระยะคือ

1.  ระยะเปิดตัวผลิตภัณฑ์ฯ ชนิดแผ่นอัดลอนมาตรฐาน ตรา ตรีสตาร์ (Stage1)

ได้เปิดตัวผลิตภัณฑ์ฯ 2 ความหนา คือ 0.22 มม. และ 0.27 มม. มี 4 สี ได้แก่
สีเขียวประกายมุก น้ำเงินคราม แดงอัญมณี และ แดงอิฐ
บริษัทมีความประสงค์จะให้ตัวแทนจำหน่ายนำพาผลิตภัณฑ์ ตรีสตาร์
ให้เป็นที่รู้จักแพร่หลายในตลาดวัสดุมุงหลังคา ซึ่งได้รับการตอบรับพอสมควร หลังจากนั้น
จึงได้มีการประเมินผลจากความเห็นของผู้ใช้สินค้าจริง (End User) เพื่อพัฒนาสินค้าต่อไป

2.  ระยะเปิดตัวผลิตภัณฑ์ฯ ชนิดม้วน ตรา ตรีสตาร์ (Stage 2)

เปิดตัวระยะแรกโดยผ่านตัวแทนจำหน่ายสังกะสี โดยเจาะกลุ่มเป้าหมายที่โรงรีดหลังคาเหล็ก
(Metal Sheet Roll Former) โดยเน้นไปที่กลุ่มโรงรีดฯ ในภาคตะวันออกเฉียงเหนือ และ
ภาคเหนือ ผลิตภัณฑ์ฯ ดังกล่าว มี 4 ความหนา คือ 0.22 มม., 0.27 มม., 0.30 มม. และ
0.35 มม. โดยมี 4 สี เช่นเดียวกับผลิตภัณฑ์ชนิดแผ่น

ทางบริษัทกำลังพัฒนาผลิตภัณฑ์ใหม่ต่อไปอย่างต่อเนื่อง เช่น พัฒนาสีเคลือบใหม่ๆ หรือ
รูปแบบลอนใหม่ๆ เพื่อการแข่งขันที่เหนือกว่า แต่อย่างไรก็ตาม
บริษัทยังคงความเข้มแข็งในการรักษาส่วนแบ่งทางการตลาดของผลิตภัณฑ์สังกะสีเดิม
โดยเฉพาะในระหว่างผู้ผลิตสังกะสีด้วยกัน เช่น

- การเพิ่มยอดขาย ด้วยแผนส่งเสริมการขาย
โดยตั้งเป้าหมายกระตุ้นให้ตัวแทนจำหน่ายพิชิตรางวัลในการเดินทางไปต่างประเทศร่วมกัน
ซึ่งได้รับการตอบรับอย่างดีจากตัวแทนจำหน่ายหลักของบริษัท

- การขยายฐานการตลาดในตลาดสังกะสีเกรดบาง
เพื่อรักษาส่วนแบ่งการตลาดจากผู้ผลิตสังกะสีรายเล็ก ซึ่งมีการแข่งขันกันทางด้านราคาที่รุนแรงมาก

บริษัทมีความมั่นใจว่า ด้วยนโยบายทางการขายและการตลาดที่เข้มข้น และ
เข้าถึงปัญหาของตลาดวัสดุมุงหลังคาที่เกิดขึ้นนั้น จะทำให้บริษัทผ่านพ้นวิกฤตการณ์ และ
ความเปลี่ยนแปลงอันรวดเร็วของตลาดวัสดุมุงหลังคาในประเทศไทยไปได้ในที่สุด
และนโยบายดังกล่าวยังเป็นการส่งเสริมการดำเนินธุรกิจอย่างมั่นคงต่อไป

  (2) การทำตลาดของกิจกรรมการให้บริการในปีที่ผ่านมา

การทำตลาดของกิจกรรมการให้บริการ มีส่วนประกอบ 2 ส่วนคือ

1. การทำตลาดของฝ่ายสำนักงาน

1.1 การหาข้อมูลจากแหล่งข้อมูลต่างๆ เพื่อใช้พิจารณาในการเข้าหาและขอรับงานจากลูกค้า

1.2 เข้าพบลูกค้าเพื่อรับทราบความต้องการของลูกค้า และ นำเสนอผลิตภัณฑ์ของบริษัท
เพื่อจัดทำใบเสนอราคาส่งให้ลูกค้า

1.3 สรุปราคาและข้อตกลงต่างๆ ในโครงการนั้นๆ กับลูกค้า

2. การทำตลาดของฝ่ายที่ออกไปทำงานหน้าหน่วยงาน

2.1 ทำงานตรงต่อเวลาที่กำหนดไว้สำหรับโครงการนั้นๆ

2.2 ทำการติดตั้งตามมาตรฐานของบริษัท และตามข้อตกลงที่ทำไว้กับลูกค้า

2.3 ตรวจสอบและส่งมอบโครงการให้กับลูกค้าด้วยความพึงพอใจ

4.2.1.1 นโยบายด้านการตลาด

ในการดำเนินการด้านการตลาด บริษัทมีนโยบายที่ถือปฏิบัติ และ นโยบายความรับผิดชอบ
ที่มีต่อลูกค้าทั้งก่อนและหลังการขายผลิตภัณฑ์ ดังนี้

(1) นโยบายที่ถือปฏิบัติและการปฏิบัติต่อลูกค้า

ผู้บริหารฝ่ายขายและการตลาด มีความรับผิดชอบที่จะตอบสนองนโยบายของบริษัท
โดยการปฏิบัติต่อลูกค้าทุกคนเสมือนหนึ่งหุ้นส่วนสำคัญทางธุรกิจ
บริการลูกค้าด้วยความรับผิดชอบสม่ำเสมอ พยายามทำให้ลูกค้าไว้วางใจในผลิตภัณฑ์
ด้วยการมอบผลิตภัณฑ์คุณภาพและบริการที่ดีเพื่อความพึงพอใจสูงสุดของลูกค้า

(2) นโยบายความรับผิดชอบต่อลูกค้าก่อนขายผลิตภัณฑ์

บริษัทมีนโยบายที่จะบรรลุถึงความรับผิดชอบต่อลูกค้า โดยการผลิตสินค้าที่ทรงคุณค่า
และการบริการที่เปี่ยมล้นไปด้วยมิตรไมตรี โดยการดูแลเอาใจใส่
การบริการอำนวยความสะดวกให้กับลูกค้าในทุกขั้นตอน ตั้งแต่การจัดเตรียมใบสั่งซื้อสินค้า
การชำระเงิน การจัดเตรียมเอกสารสำคัญต่างๆ เช่น ใบกำกับภาษี ใบเสร็จรับเงิน
และใบสั่งปล่อยสินค้าที่สะดวกและรวดเร็ว การส่งมอบสินค้าคุณภาพที่ถูกต้องครบถ้วน
รวมทั้งการติดต่อสื่อสารกันตลอดในระหว่างการดำเนินการตามขั้นตอนของกิจกรรมการซื้อขาย
เพื่อป้องกันความผิดพลาดที่อาจเกิดขึ้น

  (3) นโยบายความรับผิดชอบต่อลูกค้าหลังขายผลิตภัณฑ์

ตลอดระยะเวลาการดำเนินงานของบริษัท
ประธานกรรมการบริหารและผู้บริหารฝ่ายขายและการตลาด มีนโยบายที่จะออกไปพบปะ เยี่ยมเยือน
เพื่อการติดตามผล สอดส่องดูแลความเรียบร้อยของผลิตภัณฑ์ที่ส่งมอบให้กับลูกค้า
รวมทั้งเพื่อการสร้างความสัมพันธ์อันดีกับลูกค้า มีการเก็บรวบรวมข้อมูลทางการตลาด
รับฟังความคิดเห็นและข้อเสนอแนะต่างๆ จากลูกค้า
เพื่อนำมาปรับปรุงและพัฒนากลยุทธ์การแข่งขันทางการตลาดของบริษัทต่อไป

4.2.1.2 กลุ่มลูกค้าและกลุ่มเป้าหมาย

ผลิตภัณฑ์แผ่นเหล็กชุบสังกะสี: เป็นกลุ่มเกษตรกร ซึ่งซื้อสินค้าผ่านร้านค้าวัสดุก่อสร้าง
และกลุ่มผู้รับเหมาก่อสร้าง โดยบริษัทมีการพึ่งพิงลูกค้ารายใดเกินร้อยละ 30 ของรายได้รวม

การบริการ: เป็นโครงการใหญ่ซึ่งมักเป็นการสร้างอาคารสำนักงานและโรงงานขนาดใหญ่
ลูกค้าและกลุ่มเป้าหมายเป็นนิติบุคคลในประเทศ หรือ
บริษัทร่วมลงทุนกับต่างชาติซึ่งก่อตั้งในประเทศไทย ทั้งนี้
สถานที่ให้บริการกระจายอยู่ทั่วไปตามภาคต่างๆ ของประเทศ

  4.2.1.3 การจำหน่ายและช่องทางการจำหน่าย

ผลิตภัณฑ์แผ่นเหล็กชุบสังกะสี: บริษัทจำหน่ายสินค้าแก่ลูกค้าทุกราย ด้วยระบบเงินสด
ไม่ว่าจะเป็นประชาชนทั่วไป หรือ ร้านค้าวัสดุก่อสร้าง หรือ ผู้รับเหมาก่อสร้าง
สามารถติดต่อขอซื้อผลิตภัณฑ์ของบริษัทได้โดยตรง

การบริการ: หน่วยงานของบริษัทซึ่งมีหน้าที่ดูแลรับผิดชอบงานทางด้านการบริการรับเหมา
เป็นผู้ติดต่อโดยตรงกับลูกค้า มักเป็นงานต่อเนื่องจากลูกค้าเดิมหรือผู้ที่เกี่ยวข้องกับลูกค้าเดิม

4.2.1.4 สัดส่วนการจำหน่ายผลิตภัณฑ์แผ่นเหล็กชุบสังกะสีในประเทศและต่างประเทศ

+---------------------+---------------+---------------+---------------+
| รายการ              | 1 เม.ย. 54 –  | 1 เม.ย. 53 –  | 1 เม.ย. 52 –  |
|                     | 31 มี.ค. 55    | 31 มี.ค. 54    | 31 มี.ค. 53    |
|                     |               |               |               |
|                     | ร้อยละ         | ร้อยละ         | ร้อยละ         |
+---------------------+---------------+---------------+---------------+
| มูลค่าจำหน่ายในประเทศ  | 99.11         | 99.48         | 99.61         |
+---------------------+---------------+---------------+---------------+
| มูลค่าจำหน่ายต่างประเทศ | 0.89          | 0.52          | 0.39          |
+---------------------+---------------+---------------+---------------+
| รวมมูลค่าการจำหน่าย    | 100           | 100           | 100           |
+---------------------+---------------+---------------+---------------+

ทั้งนี้ บริษัทไม่มีการพึ่งพิงลูกค้ารายใดเกินร้อยละ 30 ของรายได้รวม

5.  ประเทศที่บริษัทจำหน่ายผลิตภัณฑ์

  กัมพูชา และ ลาว

  4.2.2 ภาวะการแข่งขัน

  4.2.2.1 สภาพการแข่งขันในอุตสาหกรรม

การแข่งขันในอุตสาหกรรมยังคงมีความรุนแรง ทั้งจากผู้ผลิตผลิตภัณฑ์แผ่นเหล็กชุบสังกะสีซึ่งมีรวม 7
ราย และ เนื่องจากเทคโนโลยีสมัยใหม่ ทำให้มีสินค้าทดแทนซึ่งมีภาพลักษณ์ที่ทันสมัย
ดึงดูดความสนใจผู้บริโภคได้มาก
ผู้บริโภคหลักของบริษัทเปลี่ยนความนิยมจากเดิมเนื่องจากมีการสื่อสารโฆษณาที่เข้าถึงผู้บริโภคได้มากกว่า
นอกจากนั้น ภาวะทางการเมืองที่มีความผันผวน
ทำให้ธุรกิจอสังหาริมทรัพย์และโครงการขนาดใหญ่หลายโครงการชะลอตัวหรือระงับไป
อุปสงค์ในตลาดถดถอยลงอย่างมากในขณะที่ปริมาณอุปทานมีล้นตลาด
จึงเป็นสิ่งที่หลีกเลี่ยงไม่ได้ที่ผู้ผลิตทุกราย จำเป็นต้องเข้าสู่การแข่งขันทางด้านราคาอย่างรุนแรง
ภาวะเช่นนี้เป็นสัญญาณแสดงให้เห็นว่า ผู้ผลิตที่มีความแข็งแกร่งทางการเงิน
และสามารถบริหารต้นทุนการผลิตได้อย่างมีประสิทธิภาพที่สุดเท่านั้น
จึงจะเป็นผู้สามารถอยู่รอดในธุรกิจนี้ได้ต่อไป

2.  แนวโน้มภาวะอุตสาหกรรมและสภาพการแข่งขันในอนาคต

  แนวโน้มภาวะอุตสาหกรรม

เนื่องจากราคาผลิตผลการเกษตรโดยเฉพาะอย่างยิ่งราคาข้าวหลังจากฤดูกาลเก็บเกี่ยวที่ผ่านมา
ยังไม่เป็นที่น่าพอใจสำหรับรายได้ของเกษตรกร และเหตุการณ์ทางการเมืองยังไม่มั่นคงมากนัก
ทำให้นโยบายส่งเสริมเศรษฐกิจของเกษตรกรยังทำได้ไม่เต็มที่
ปัจจัยทั้งสองนี้ส่งผลให้กำลังซื้อของอุตสาหกรรมแผ่นเหล็กชุบสังกะสีหดตัวลง
ประกอบกับมีสินค้าทดแทนชนิดใหม่ๆ เช่น ผลิตภัณฑ์กระเบื้องมุงหลังคา หลังคาเหล็กชุบ Alu-zinc
ฯลฯ เข้ามาแทนที่ส่วนแบ่งทางการตลาดของผลิตภัณฑ์แผ่นเหล็กชุบสังกะสีไปจำนวนหนึ่ง

ถึงแม้ว่าพฤติกรรมการบริโภคผลิตภัณฑ์ที่ใช้มุงหลังคามีการเปลี่ยนแปลงไปมาก
โดยเฉพาะในพื้นที่เขตเมือง
แต่ผลิตภัณฑ์ของบริษัทเป็นสินค้าวัสดุก่อสร้างที่จำเป็นแก่การดำรงชีพประเภทหนึ่งของประชากรในพื้นที่ชนบท
และประชากรบางกลุ่มของประเทศยังคงมีความจำเป็นต้องบริโภค ดังนั้น
จึงทำให้อุตสาหกรรมนี้ยังสามารถดำรงและเจริญเติบโตต่อไปได้

  สภาพการแข่งขันในอนาคต

จากสภาพเศรษฐกิจของประเทศไทยปัจจุบัน
ได้มีการแข่งขันกันอย่างรุนแรงจากคู่แข่งในอุตสาหกรรมเดียวกัน
คู่แข่งบางรายได้ทำการลดคุณภาพของวัตถุดิบในการผลิตลงเพื่อเป็นการลดต้นทุนและนำมาใช้ในการลดราคาขายลงเพื่อประโยชน์ในการแข่งขัน
ส่งผลให้ผู้บริโภคสับสนในกลไกของราคาในท้องตลาด
และไม่เข้าใจคุณภาพของสินค้าที่ถูกบั่นทอนลงอย่างมาก ทั้งนี้ ในปัจจุบันมีเพียงบริษัท
ไทยแลนด์ไอออนเวิคส์ จำกัด (มหาชน) เพียงแห่งเดียวในประเทศไทย
ที่ยังคงผลิตสินค้าแผ่นเหล็กชุบสังกะสีที่ได้รับการรับรองมาตรฐานอุตสาหกรรม (มอก.)
จากกระทรวงอุตสาหกรรม ภายใต้ผลิตภัณฑ์ “ตราสามดาว”

สินค้าทดแทนชนิดต่างๆ ที่เข้ามาในตลาดผลิตภัณฑ์ที่ใช้มุงหลังคาโดยเฉพาะ หลังคาแผ่นเหล็กชุบ
Alu-zinc ได้มีการพัฒนาในรูปแบบต่างๆมากมาย
รวมทั้งการติดตั้งที่ประหยัดเวลาและสะดวกมากขึ้น จึงถือได้ว่า
การแข่งขันจากเดิมที่มีความรุนแรงอยู่ในระดับหนึ่ง
จะเพิ่มความรุนแรงและเปลี่ยนแปลงรูปแบบของการแข่งขันให้มีความหลากหลายและซับซ้อนมากยิ่งขึ้น

4.2.2.3 ชื่อ จำนวน และ ขนาดของผู้แข่งขันในอุตสาหกรรม

ผู้ผลิตและคู่แข่งขัน ในอุตสาหกรรมแผ่นเหล็กชุบสังกะสีที่อยู่ในตลาดเดียวกันกับบริษัทมี 7 ราย
ดังรายนามต่อไปนี้

  ------------------------------------ ----------------------------------
  ผู้ผลิต                                 กำลังการผลิตแผ่นเหล็กชุบสังกะสี (ตันต่อปี)

  1. บริษัท ไทยแลนด์ไอออนเวิคส์ จำกัด        90,000
  (มหาชน)                              

  2. บริษัท สังกะสีไทย จำกัด                90,000

  3. บริษัท สังกะสีฟาร์อิสท์ จำกัด             80,000

  4. บริษัท กรุงเทพผลิตเหล็ก จำกัด (มหาชน)   150,000

  5. บริษัท สยามบ๊อกซ์ จำกัด                60,000

  6. บริษัท ประมวลสินสตีล จำกัด             30,000

  7. บริษัท เค ที ซี โฮม จำกัด              50,000
  ------------------------------------ ----------------------------------

  4.2.2.4 สถานภาพและศักยภาพในการแข่งขันของบริษัทที่ผ่านมา

ตลอดระยะเวลาที่ผ่านมา
ผลิตภัณฑ์ของบริษัทมีศักยภาพในการแข่งขันใกล้เคียงกันกับผู้ผลิตรายใหญ่รายอื่น เช่น บริษัท
สังกะสีไทย จำกัด และ บริษัท กรุงเทพผลิตเหล็ก จำกัด (มหาชน)

4.3 การจัดหาผลิตภัณฑ์หรือบริการ

4.3.1 ลักษณะการจัดให้ได้มาซึ่งผลิตภัณฑ์

  (1) จำนวนโรงงาน: 1 แห่ง

  (2) กำลังการผลิตรวม: 90,000 ตันต่อปี

(3) นโยบายการผลิต: ผลิตผลิตภัณฑ์ให้เป็นไปตามมาตรฐานอุตสาหกรรม

  (4) การจัดหาวัตถุดิบ: จัดหาจากผู้ผลิตและผู้จำหน่ายภายในประเทศทั้งหมด

  (5) จำนวนผู้จำหน่ายวัตถุดิบหลัก : 3 - 5 ราย

  (6) สัดส่วนการซื้อวัตถุดิบในประเทศและต่างประเทศ:

  บริษัทซื้อวัตถุดิบทั้งหมดจากผู้ผลิตภายในประเทศ

  - การซื้อวัตถุดิบจากผู้จัดจำหน่าย

  วัตถุดิบที่ซื้อ: แผ่นเหล็กรีดเย็น และ แร่สังกะสี

ชื่อผู้จัดจำหน่าย: บริษัทซื้อวัตถุดิบทั้ง 2 ชนิด ได้แก่ แผ่นเหล็กรีดเย็น และ แร่สังกะสี
ผ่านผู้จัดจำหน่ายของผู้ผลิต คือ บริษัท มิตซุย แอนด์ คัมปนี (ไทยแลนด์) จำกัด

  ลักษณะความสัมพันธ์

ผู้จัดจำหน่ายมีสถานะเป็นนิติบุคคลจดทะเบียนจัดตั้งในประเทศไทย และ
เป็นหนึ่งในกลุ่มผู้ถือหุ้นใหญ่ของบริษัท

อนึ่ง ผู้ถือหุ้นใหญ่อีกรายหนึ่งของบริษัทเป็นผู้ถือหุ้นร้อยละ 100 ในนิติบุคคลดังกล่าว

  4.3.2 ลักษณะของการจัดให้ได้มาซึ่งผลิตภัณฑ์เพื่อการให้บริการรับเหมาติดตั้งหลังคาและผนัง

บริษัทจัดหาวัตถุดิบเหล็กแผ่นชุบจากผู้จำหน่ายภายในประเทศ หลังจากนั้น ทำการตัด ขึ้นรูป
ภายในบริเวณพื้นที่โรงงานของบริษัทหรือที่หน้างาน วัสดุประกอบต่างๆ ทุกประเภท
จัดหาจากภายในประเทศ 3-5 ราย ดังนั้น
สภาพทั่วไปหรือปัญหาในการขาดแคลนวัตถุดิบจะไม่เกิดขึ้น

  4.3.3 ผลกระทบต่อสิ่งแวดล้อมจากกระบวนการผลิตหรือการกำจัดวัตถุดิบเหลือใช้

  4.3.3.1 การดำเนินการของบริษัทเพื่อลดผลกระทบต่อสิ่งแวดล้อม

(1) ระบุเรื่องสิ่งแวดล้อมเป็นประเด็นสำคัญใน “จริยธรรมธุรกิจ” และ
“จรรยาบรรณของพนักงาน” เพื่อให้พนักงานทุกคนตระหนัก และ ปฏิบัติตามอย่างเคร่งครัด คือ

1) พนักงานต้องปฏิบัติตามกฎหมายและระเบียบข้อบังคับต่าง ๆ ที่เกี่ยวกับการรักษาสิ่งแวดล้อม
และต้องติดตามข่าวสาร ปฏิบัติตามอย่างเคร่งครัด
รวมถึงใส่ใจปัญหาสภาวะแวดล้อมที่เกี่ยวกับบริษัทและการดำเนินธุรกิจของบริษัท

2) ธุรกิจทุกประเภทที่ดำเนินการโดยบริษัทต้องเป็นไปโดยสอดคล้องกับกฎหมาย
และระเบียบข้อบังคับเกี่ยวกับการรักษาสิ่งแวดล้อม และต้องมีการดำเนินการต่าง ๆ
เพื่อให้สามารถมั่นใจได้ว่าธุรกิจของบริษัทจะไม่ก่อความเสียหายแก่สิ่งแวดล้อม

3) เพื่อให้สามารถมั่นใจว่าการดำเนินธุรกิจของบริษัทจะไม่ก่อให้เกิดความเสียหายแก่สิ่งแวดล้อม
พนักงานต้องปฏิบัติดังต่อไปนี้

- ประเมินสภาวะแวดล้อมอย่างสม่ำเสมอ

- เริ่มสร้างมาตรการแก้ไขและป้องกันเพื่อการอนุรักษ์สิ่งแวดล้อม

- รายงานต่อฝ่ายบริหารของบริษัททันทีถึงเหตุการณ์ที่เกี่ยวกับสิ่งแวดล้อม สุขอนามัย
และความปลอดภัย

(2) จัดตั้งระบบการจัดการด้านอาชีวอนามัยความปลอดภัย และสิ่งแวดล้อม โดยการกำหนด

- นโยบายความปลอดภัย อาชีวอนามัย และสภาพแวดล้อมในการทำงาน

โดยมีรายละเอียดดังนี้คือ

1.  ความปลอดภัย สุขอนามัย และสิ่งแวดล้อม ถือเป็นหน้าที่รับผิดชอบอันดับแรกของพนักงานทุกคน
    ทุกระดับ

2.  บริษัทจะสนับสนุน และดำรงไว้ซึ่งมาตรฐานความปลอดภัย สุขอนามัย และสิ่งแวดล้อมที่ดี

3.  ผู้บังคับบัญชาทุกระดับ จะต้องกระทำตนให้เป็นแบบอย่างที่ดี เป็นผู้นำ อบรมฝึกสอน
    จูงใจให้พนักงานปฏิบัติด้วยวิธีที่ปลอดภัย

4.  พนักงานทุกคนจะต้องดูแลรับผิดชอบเกี่ยวกับความปลอดภัย สุขอนามัย
    และสิ่งแวดล้อมในการปฏิบัติงาน

5.  พนักงานทุกคนจะต้องปฏิบัติตามกฎระเบียบว่าด้วยความปลอดภัย สุขอนามัย
    และสิ่งแวดล้อมอย่างเคร่งครัด และมีสิทธิ เสนอความคิดเห็นในการปรับปรุงสภาพการทำงาน
    และวิธีการทำงานให้ปลอดภัย

6.  พนักงานทุกคนต้องคำนึงถึงความปลอดภัย สุขอนามัย และสิ่งแวดล้อมของตนเอง เพื่อนร่วมงาน
    และ ทรัพย์สินของบริษัท

7.  บริษัทจะสนับสนุน ส่งเสริมให้พนักงานมีความรู้ และจิตสำนึกด้านความปลอดภัย สุขอนามัย
    และสิ่งแวดล้อม เช่น การอบรม การดูงานนอกสถานที่ เป็นต้น

8.  บริษัทจะถือผลงานเกี่ยวกับความปลอดภัย สุขอนามัย และสิ่งแวดล้อม
    เป็นหลักเกณฑ์หนึ่งในการประเมินผลการปฏิบัติงาน
    และจะประเมินผลการปฏิบัติงานตามนโยบายข้างต้น เป็นประจำอย่างต่อเนื่อง

  - จัดตั้งองค์กรคณะกรรมการความปลอดภัย อาชีวอนามัย และสภาพแวดล้อมในการทำงาน

  - จัดตั้งฝ่ายอาชีวอนามัยความปลอดภัยและสิ่งแวดล้อม

  - มีการจัดการประเมินความเสี่ยง และการติดตามตรวจสอบ
  โดยมีการเฝ้าระวังความปลอดภัยความเสี่ยงด้านสารเคมี อุปกรณ์ และเครื่องจักร
  สภาพแวดล้อมในการทำงาน อุปกรณ์คุ้มครองความปลอดภัยส่วนบุคคล
  อุปกรณ์คุ้มครองความปลอดภัยส่วนบุคคล และความเสี่ยงด้านอัคคีภัย

  (3) มีการจัดการด้านมลภาวะอย่างเป็นระบบ กล่าวคือ

  การจัดการมลภาวะด้านน้ำ

บริษัทได้ก่อสร้างระบบบำบัดน้ำเสียประเภท Chemical Waste Water Treatment ตั้งแต่ปี
พ.ศ. 2535 โดยน้ำเสียที่ผ่านการบำบัดจะนำกลับไปใช้ในระบบบำบัดอากาศ
จะไม่มีการปล่อยน้ำทิ้งออกสู่ภายนอก นอกจากนั้น
บริษัทได้ดำเนินการว่าจ้างบริษัทที่ปรึกษาที่มีใบอนุญาตจากกรมโรงงานอุตสาหกรรม
ตรวจสอบสภาพของน้ำที่ผ่านระบบบำบัดน้ำเสีย เป็นประจำทุกๆ 1 เดือน
เพื่อประเมินผลและให้คำปรึกษากับทางบริษัท

  การจัดการมลภาวะด้านอากาศ

บริษัทได้ดำเนินการติดตั้งระบบดักจับฝุ่น ฟูม และไอของก๊าซต่างๆ ซึ่งปัจจุบันบริษัทได้ติดตั้งจำนวน 2
ชุด เป็นระบบการดักจับด้วยละอองหยดน้ำ (Wet Scrubber)
ทั้งในกระบวนการชุบสังกะสีหลอมละลาย และ กระบวนการชุบสี อีกทั้ง
บริษัทยังได้ดำเนินการว่าจ้างหน่วยงานราชการให้ตรวจสอบสภาพอากาศทั้งในพื้นที่ปฏิบัติงาน
และอากาศที่ปล่อยออกสู่ภายนอก โดยดำเนินการตรวจวัด 2 ครั้ง/ปี

  การจัดการมลภาวะด้านกากอุตสาหกรรม

บริษัทได้ดำเนินการจัดตั้งหน่วยงานที่ดูแล และ ประสานงาน
โดยได้จัดให้มีพื้นที่ในการจัดเก็บและหาวัสดุอุปกรณ์ที่เหมาะสมในการป้องกันการรั่วไหล
โดยแยกพื้นที่เก็บออกจากตัวอาคารโรงงาน ในส่วนของการกำจัดนั้น
บริษัทได้ว่าจ้างและทำสัญญากับบริษัท ผู้ขนส่ง และผู้รับกำจัดให้ดำเนินการกำจัด

  4.3.3.2 กิจกรรมที่ดำเนินการเพื่ออนุรักษ์สิ่งแวดล้อม/การจัดการของเสีย

-   ได้จัดตั้งคณะกรรมการด้านการอนุรักษ์พลังงาน

-   ได้เข้าร่วมโครงการสถานที่ทำงานน่าอยู่ - น่าทำงาน

-   ได้จัดให้มีระบบบำบัดมลพิษด้านน้ำ อากาศ (รายละเอียดดังข้อ 4.3.3.1 (3))

-   ได้จัดให้มีการจัดการด้านกากอุตสาหกรรม/ขยะทั่วไป (รายละเอียดดังข้อ 4.3.3.1 (3))

-   ได้มีการปรับปรุงกระบวนการผลิต พร้อมจัดหาวัตถุดิบที่มีคุณภาพสูงเพื่อลดการก่อมลพิษ

-   สนับสนุนให้พนักงานได้มีการฝึกอบรม หรือศึกษาดูงานนอกสถานที่

  4.3.3.3 ค่าใช้จ่ายเกี่ยวกับด้านสิ่งแวดล้อม

-   ค่าใช้จ่ายด้านบุคลากร มีเจ้าหน้าที่ทั้งหมด 5 คน โดยมีระดับผู้จัดการฝ่าย 1 คน
    ระดับผู้ควบคุม 1 คน และระดับผู้ปฏิบัติงาน 3 คน รวมเป็นค่าใช้จ่ายทั้งสิ้น 1,214,280.00
    บาท/ปี

-   ค่าวัสดุอุปกรณ์ในการปรับปรุงและซ่อมบำรุง รวมเป็นค่าใช้จ่ายทั้งสิ้น 60,000.00 บาท/ปี

-   ค่าไฟฟ้าในระบบบำบัดมลพิษน้ำและอากาศ รวมเป็นเงิน 800,000.00 บาท/ ปี

-   ค่าสารเคมีที่ใช้ในระบบบำบัดน้ำเสีย รวมเป็นเงิน 70,000.00 บาท/ ปี

-   ค่าวิเคราะห์ต่างๆ รวมเป็นเงิน 50,000.00 บาท/ ปี

-   ค่าการกำจัดของเสีย และเศษซาก รวมเป็นเงิน 25,000.00 บาท/ปี

  4.3.3.4 ผลของการปฏิบัติเพื่อรักษาสิ่งแวดล้อมของบริษัทในช่วง 3 ปีที่ผ่านมา

ระดับค่ามลภาวะของบริษัทอยู่ต่ำกว่าเกณฑ์มาตรฐานของทางราชการที่กำหนด

4.3.3.5 ข้อพิพาทเกี่ยวกับสิ่งแวดล้อม

ไม่เคยมีข้อพิพาทหรือการถูกฟ้องร้องใดๆ

4.4 งานที่ยังไม่ได้ส่งมอบ

งานบริการรับเหมาติดตั้งหลังคาและผนังแผ่นเหล็ก มี 3 โครงการดังนี้

1.  โรงงานของบริษัทเอกชนแห่งหนึ่ง ตั้งอยู่ในอำเภอเมือง จังหวัดสมุทรสาคร
    มูลค่างานที่ยังไม่ได้ส่งมอบ 3.85 ล้านบาท

2.  โรงงานของบริษัทเอกชนแห่งหนึ่ง ตั้งอยู่ในนิคมอุตสาหกรรมอมตะนคร จังหวัดชลบุรี
    มูลค่างานที่ยังไม่ได้ส่งมอบ 4.10 ล้านบาท

3.  โรงงานของบริษัทเอกชนแห่งหนึ่ง ตั้งอยู่ทางหลวง 304 อำเภอกบินทร์บุรี จังหวัดปราจีนบุรี
    มูลค่างานที่ยังไม่ได้ส่งมอบ 2.90 ล้านบาท